ЩIымахуэм къигъэщI таурыхъ тхыпхъэхэр
Ткаченкэ Андрей и цIэр зезыхьэ СурэтыщI гъуазджэхэмкIэ музейм къыщызэIуахащ щIымахуэм пэджэж гъэлъэгъуэныгъэ телъыджэ.
Гъэлъэгъуэныгъэр къыщызэIуахым.
Выставкэр зыгъэдэха хъыджэбзхэр.
Музейм и унафэщI Ащхъуэт Ритэ «Ледяной секрет или Тайны зимних приключений» зыфIаща гъэлъэгъуэныгъэр къыщызэIуихым жиIащ ар республикэм ис IэпщIэлъапщIэхэм я «Столком» зэгухьэныгъэмрэ КъБР-м и СурэтыщIхэм я зэгухьэныгъэм и щIалэгъуалэ секцэмрэ я арт-проекту зэрыщытыр, налшыкдэсхэм къищынэмыщIа, Симферополь, Москва, Киев, Уфа, Тбилиси, Мурманск щыщхэм я лэжьыгъэхэри гъэлъэгъуэныгъэм зэрыхагъэхьар.
Iуэхур къыхэзылъхьари къызэзыгъэпэщари сурэтыщI, сурэттех, Урысейм и СурэтыщIхэм я зэгухьэныгъэм хэт Аккизов Чэ- римщ.
Сурэтхэм дихьэххэр.
Гъэлъэгъуэныгъэм хэта сурэтыщIхэр.
Аккизовым и псалъэм къыхигъэщащ мыпхуэдэ зэхыхьэхэм мыхьэнэ ин зэраIэр, Урысейм и щIыналъэ зэхуэмыдэхэм щыпсэу IэпщIэлъапщIэхэр зэрыцIыхун, зэпсэлъэн, я IэщIагъэ теухуауэ зэчэнджэщыну Iэмал хъарзынэу зэрыщытыр, щIымахуэ щIыIэм ирихьэлIэу къэунэху зэныбжьэгъугъэр нэхъ быдэ хъууэ зэригугъэр. КъищынэмыщIауэ, мы гъэлъэгъуэныгъэр зытраухуа щIымахуэми, гъэм и дэтхэнэ зэманми хуэдэу, дахагъэ езым къызэригъэщIыжыр мы сурэтхэм наIуэ зэрыщыхъур щIигъужащ и псалъэм. Абы фIыщIэ яхуищIащ гъуазджэм и лэжьакIуэхэмрэ зэхыхьэ гуапэм кърихьэлIахэмрэ, Урысейм и IэпщIэлъапщIэхэр зыхэт мы гъэлъэгъуэныгъэм хуэдэхэр иджыри къызэрагъэпэщыну зэрамурадри жиIащ.
СурэтыщI Ерчэн Исуф зэрыжиIамкIэ, щIымахуэр къыщыгъэлъэгъуауэ утыку кърахьа лэжьыгъэхэр гъэщIэгъуэнщ, удэзыхьэхщ, дахагъэм ухэзыгъаплъэщ.
Музейм и бжэIупэм щагъэуващ мылым къыхэщIыкIа теплъэгъуэхэр.
Сурэт, живопись, графикэ, видео жыпIэми, Iэмал зэмылIэужьыгъуэхэр къагъэсэбэпурэ къагъэлъэгъуащ щIымахуэм къигъэщI тхыпхъэщIыпхъэхэр — уагъэхэр, дахагъэхэр, бгъуэнщIагъхэр, къурш мылылъэхэр, гуэл, псыежэх щтахэр, уэсым щIихъума жыгхэр, губгъуэхэмрэ тафэхэмрэ…
Дэтхэнэ зы сурэтми хыболъагъуэ лэжьыгъэр зи Iэдакъэ къыщIэкIам къыбгъэдэкI хуабагъэ гуэр, щIымахуэр езым зэрилъагъу щIыкIэр. Махуэ къэс тлъагъу, дызэсэжауэ къытфIэмыIуэху псэгъэгуфIэ-дахагъэм гу лъыуагъатэ. Псалъэм папщIэ, Мурманск къалэм щыщ Кудреватых Наталье и IэдакъэщIэкIым ущеплъкIэ, уэсым щIихъума жыг къудамэм къепэзэзэхыу тес бзу цIыкIум гущIэгъу хуумыщIынкIэ Iэмал иIэкъым. Апхуэдэ гупсысэм ухуешэ налшыкдэс Монаковэ Анастасие уэсым хэс хьэм и сурэт ищIами. Мыл щтам хэлъ розэхэр къызэрыщ сурэтыр-щэ? КIэщIу жыпIэмэ, зи лэжьыгъэхэр утыку къизыхьа IэпщIэлъапщIэхэм гъуазджэм и къалэн нэхъыщхьэр къайхъулIащ.
Гъэлъэгъуэныгъэм зи лэжьыгъэ телъыджэхэр хагъэхьахэм ящыщщ Нефёдов Виктор (Симферополь), Голубничий Дмитрий (Москва), Кагадеевэ Аннэ, Десятников Вадим (Киев), Кудреватых Наталье (Мурманск), Банников Евгений (Уфа), Нерсесян Нинэ (Тбилиси), налшыкдэс IэпщIэлъапщIэхэу Аккизов Чэрим, Манаковэ Анастасие, Макшаевэ Алия, Эфэф Тимур.
Мы зэхыхьэм насыпырыхь джэгур щаублащ. Зи кIэн къикIахэм ящыщщ Эверест бгым дэкIа альпинисткэ Мэз Каринэ, «Къэбэрдей-Балъкъэр ВТК «1 КъБР» телеканалым и лэжьакIуэ Къардэн Залинэ, нэгъуэщIхэми. Абыхэм къахьа сурэтхэр гъэлъэгъуэныгъэр щызэхуащIыжкIэ иратыжынущ.
КъыжыIапхъэщ, Аккизов Чэрим и арт-проектым хыхьэу, СурэтыщI гъуазджэхэмкIэ музейм и бжэIупэм деж мылым къыхэщIыкIа теплъэгъуэ зэрыщагъэувар. Налшыкдэсхэм я нэр игъэгуфIэу, къэмывыжу ар зы тхьэмахуэкIэ щытыну хуагъэфащэ.
Выставкэм цIыхушхуэ екIуэлIащ: щэнхабзэм, гъуазджэм я лэжьакIуэхэр, дахагъэр фIыуэ зылъагъухэр, ныбжьыщIэхэр, адэ-анэхэмрэ сабийхэмрэ.
ТЕКIУЖЬ Заретэ.
Сурэтхэр Къарей Элинэ трихащ.
